Nichlas Jensen og Anne Libak har masser at glæde sig over for tiden. Ved Danmarksmesterskaberne i alpint skiløb i Norge tog de hver en håndfuld medaljer med hjem. 17-årige Anne Libak tog syv medaljer - heriblandt to af guld. - Man var et stort smil hele dagen, så det var en fed oplevelse at være deroppe, siger Anne Libak. Hendes klubkammerat Nichlas Jensen tog fem medaljer, og i alt fik den nordjyske skiklub 34 medaljer. Klubben har ikke noget klubhus - og der er sjældent sne nok til at Anne og Nichlas kan dyrke deres sport i Danmark. Det er de nødt til at tage højde for i disponeringen af deres fritid. - Der er ikke så store muligheder for at stå på ski herhjemme, men så må vi jo rejse. Vi rejser rigtig meget til Norge. Og herhjemme er der jo styrketræning, så vi kan holde os i god form, siger Nichlas Jensen. De to medaljetagere har stået på ski siden de var to år. Nichlas har prøvet at gå til fodbold og Anne til håndbold - men i sidste ende var det skiene og løjperne, der trak. - Jeg har nogle oplevelser som rigtig mange andre unge mennesker på min alder ikke har, siger Anne, der til daglig går på sportscollege i Randers. Nichlas går i på Handelsskolen i Hobro Hver eneste sæson har de udgifter på op mod 100.000 kroner. De er begge på det danske U21-talenthold og får støtte fra Hobro Skiklub på 20.000 kroner.

Referat:
To 17-årige skiløbere fra Hobro tog tilsammen 12 medaljer, da der sidste weekend blev afholdt Danmarksmesterskaber i alpint skiløb i Norge.